《张舸斋邀饮江上之临东亭醉中赋赠》
清代·钱林

酒怀枯死渴不开，江口怒卷涛声来。临东亭前日滟滟，将水添入黄金杯。

江亭主人旧张绪，岸柳留人不能去。离情摇动十年前，寒绿须眉冷相聚。

飞云履舄我倦游，君尚逸兴凌沧洲。楼图卷出武夷色，呼吸石髓穷冥搜。

君诗曲折写清快，纵笔还愁海门隘。鹤声一一飞上天，无数江豚下风拜。

惊涛脚底鼋鼍奔，抛珠溅玉不敢吞。狂飙吹落阑干唾，恐有当年旧酒痕。

作者简介：（1762—1828）浙江仁和人，原名福林，字东生，一字志枚，号金粟。嘉庆十三年进士，授编修，官至侍读学士、左迁庶子。熟于本朝名臣言行，及河漕、盐榷、钱法诸大政。有《文献征存录》、《玉山草堂诗集》。